3,9 millió dolláros növényvédős üzlet - Agroinform.hu
3,9 millió dolláros növényvédős üzlet
2014. június 02., 15:42|MTI
Kazahsztán Magyarország stratégiai partnere a közép-ázsiai térségben – mondta Varga Mihály a Magyar-Kazah Gazdasági Együttműködési Kormányközi Bizottság ülése után.
A nemzetgazdasági miniszter elmondta, hogy a bizottság ülésének napirendjén a gazdasági együttműködés aktuális, kiemelt témakörei szerepeltek, így például a mezőgazdaság és agráripar, az energetika, a közlekedés, az egészségügy, az innováció, az önkormányzati együttműködés.
Jelentős múlt
A kormányközi bizottság ülésén a kazah küldöttséget Jerbolat Doszajev, a Kazah Köztársaság gazdasági és költségvetés-tervezési minisztere vezette, aki egyben a bizottság társelnöke is. A bizottsági ülést követő sajtótájékoztatón a kazah és a magyar miniszter aláírták az ülésről készített jegyzőkönyvet.
Varga Mihály kiemelte: a gazdasági kapcsolatok indokolják, hogy Kazahsztánt Magyarország stratégiai partnerének tekintse a közép-ázsiai térségben. A cél a magyar-kazah gazdasági kapcsolatok további erősítése, amelyhez intézményes keretet nyújt a Magyar-Kazah Gazdasági Együttműködési Kormányközi Bizottság (KKB) tevékenysége - fűzte hozzá.
Kazahsztáni mezőgazdasági befektetések finanszírozása
Elmondta: Magyarország érdekelt abban, hogy együttműködjék a Kazah Köztársaság által létrehozott, állampolgárainak külföldi gyógykezelését finanszírozó alappal. Egy ilyen együttműködés keretében a magyar egészségügyi intézmények vállalnák a speciális egészségügyi ellátást igénylő kazah betegek szervezett és irányított formában történő ellátását – ismertette a miniszter.